b'\n_START_ARTICLE_\nZmago Kra\xc5\xa1na\n_START_SECTION_\n\xc5\xbdivljenje in delo\n_START_PARAGRAPH_\nRodil se je v rudarski dru\xc5\xbeini. Ljudsko \xc5\xa1olo in ni\xc5\xbejo gimnazijo je obiskoval v rojstnem kraju, u\xc4\x8ditelji\xc5\xa1\xc4\x8de pa v Tolminu, kjer so ga zaradi protifa\xc5\xa1isti\xc4\x8dne dejavnosti v zadnjem letniku izklju\xc4\x8dili iz \xc5\xa1ole, tako da je leta 1925 maturiral v Vidmu. \xc5\xbde kot dijak je v Tolminu organiziral dija\xc5\xa1ki klub ter po vaseh v okolici Tolmina ve\xc4\x8d prosvetnih dru\xc5\xa1tev. Veliko je predaval, re\xc5\xbeiral igre in tudi sam igral, zato po maturi ni dobil slu\xc5\xbebe. V letih 1925\xe2\x88\x921928 je deloval v Zvezi prosvetnih dru\xc5\xa1tev v Gorici, v uredni\xc5\xa1tvu lista Edinost, pri Glasbeni matici v Gorici, ustanavljal ilegalne celice, ki so se borile proti fa\xc5\xa1isti\xc4\x8dnemu nasilju, delil v Gorici slovenske knjige in prepovedano ilegalno literaturo, bil aktiven \xc5\xa1e na drugih podro\xc4\x8djih boja proti italijanskemu nasilju na Primorskem, ter bil glavna zveza s \xc4\x8dlani organizacije TIGR, ki so delovali v bene\xc5\xa1ki Sloveniji. Leta 1927 je postal \xc4\x8dlan Komunisti\xc4\x8dne partije Italije. Zaradi udele\xc5\xbebe 22. avgusta 1928 pri likvidaciji provokatorja Viktorja Kogeja v Gorici ga je fa\xc5\xa1isti\xc4\x8dna policija aretirala. 11. maja 1929 je bil pred Posebnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave v Rimu obsojen na 5 let je\xc4\x8de, o\xc4\x8de pa je po sklepu istega sodi\xc5\xa1\xc4\x8da izgubil slu\xc5\xbebo v idrijskem rudniku. Zaradi gmotnih te\xc5\xbeav se je dru\xc5\xbeina preselila v Kraljevino Jugoslavijo. Po amnestiji novembra 1932 je vrnil k sorodnikom v Idrijo, a so ga fa\xc5\xa1isti tako preganjali, da se je pred njimi umaknil k star\xc5\xa1em v Log pri Brezovici. Kasneje je dobil zaposlitev v tovarni gumijastih izdelkov Semperit v Kranju (kasneje Sava, sedaj ena od tovarn Goodyear Tire and Rubber Company), kasneje pa je bil \xc5\xa1e uradnik v Kranju in u\xc4\x8ditelj v raznih krajih dravske banovine, nazadnje v Markovcih in Adrijancih. Jeseni 1941 so ga mad\xc5\xbearski okupatorji premestili v Orehovico._NEWLINE_Po prihodu v Prekmurje se je povezal s Komunisti\xc4\x8dno partijo Slovenije. V Adrijancih je ustanovil Dru\xc5\xa1tvo kme\xc4\x8dkih fantov in deklet, organiziral ve\xc4\x8derno \xc5\xa1olo za mladino in pomagal pri ustanovitvi kmetijske nabavne zadruge. Po okupaciji se je povezal z Osvobodilno fronto, organiziral zvezo hrva\xc5\xa1kimi in slovenskimi partizani preko Kalnika, ter bil zato oktobra 1941 v policijski preiskavi, novembra 1941 pa aretiran. Spomladi 1943 je bil skupaj z \xc5\xbeeno nekaj \xc4\x8dasa zaprt v \xc4\x8cakovcu, oktobra 1944 pa ponovno aretiran in skupaj z 200 Med\xc5\xbeimurci odpeljan v Kom\xc3\xa1rom. Tu si je, da bi pri\xc5\xa1el v bolni\xc5\xa1nico, prerezal \xc5\xbeile, toda poslali so ga v Koncentracijsko tabori\xc5\xa1\xc4\x8de Dachau, kjer je prebolel tifus, nato pa so ga nem\xc5\xa1ki okupatorji odpeljali v koncentracijsko tabori\xc5\xa1\xc4\x8de Flossenb\xc3\xbcrg, kjer je umrl.'